P R E D K L A D A C I A     S P R Á V A 
Uložením ratifikačnej listiny o pristúpení Slovenskej republiky k Dohovoru            o Organizácii pre hospodársku spoluprácu a rozvoj u francúzskej vlády dňa                14. decembra 2000 sa SR stala 30. členom tejto významnej globálnej organizácie. Dosiahnutím plnoprávneho členstva SR v OECD bola zavŕšená jedna z prioritných úloh zahraničnej politiky vytýčená vládou SR v jej programovom vyhlásení.
Členstvo SR v tejto Organizácii postavilo vládnu administratívu pred novú úlohu zabezpečiť na požadovanej úrovni aktívne zapojenie SR do práce OECD tak, aby sa stala jej plnohodnotnou členskou krajinou. 
Už pri ukončovaní činnosti Rady vlády pre spoluprácu SR s OECD (uznesenie   č. 1036 z 13. decembra 2000) ako poradného orgánu vlády SR na čele s podpredsedom vlády SR pre ekonomiku Ivanom Miklošom, ktorý zohral dôležitú úlohu v období prístupového procesu SR do OECD, sa vláda zaoberala otázkou nástupníckeho mechanizmu pre medzirezortnú koordináciu po vstupe SR do OECD a rozhodla o jej pretransformovaní na Koordinačný výbor pre pôsobenie SR v OECD (ďalej KV).
KV predstavuje pracovný orgán spolupráce SR s OECD, ktorý na výkonnej úrovni odborných riaditeľov príslušných rezortov vlády zabezpečuje efektívnu medzirezortnú koordináciu a celkový riadiaci proces aktivít SR na pôde tejto významnej medzinárodnej ekonomickej organizácie.
Potreba venovať sa koordinácii a mechanizmu zabezpečovania aktívneho podielu SR na práci OECD je odôvodnená skutočnosťou participácie na práci a aktivitách 140 výborov a pracovných skupín OECD. Otázka efektívnosti zastupovania SR v expertných, ale i rozhodovacích orgánoch OECD je namieste aj preto, že len v prvom polroku 2001 sa na jednotlivých fórach zúčastnilo 81 delegácií z ústredných orgánov štátnej správy SR, ako aj 6 diplomatických pracovníkov Stálej misie SR         pri OECD (ďalej SM).
Pre účasť zástupcov SR v každom pracovnom orgáne OECD bol určený hlavný gestor, ktorý je  zodpovedný za odbornú prípravu stanovísk a zabezpečenie účasti zástupcov SR na rokovaniach v organizácii. Pre širšie zamerané výbory alebo pracovné skupiny  sa na odborných stanoviskách podieľa spravidla viacero rezortov, ktoré zabezpečujú odborné krytie danej problematiky (pozri Prílohu 1).
Výsledkom medzirezortného pripomienkového konania sú úpravy oproti pôvodnému zneniu - v materiáli nie sú uvádzané mená jednotlivých slovenských delegátov. Spresnenia v otázke gestorstva budú prebiehať na úrovni KV.
Dňa 14.9.2001 sa na pôde MZV SR uskutočnila pracovná porada Riadiacej skupiny KV, ktorú zvolal predseda KV v súvislosti s naliehavosťou niektorých úloh, najmä s prípravou druhej misie expertov OECD k vypracovaniu Ekonomickej štúdie SR.
Predmetom diskusie bol okrem iného aj návrh opatrení z materiálu SM             pri OECD, zameraný na skvalitnenie zapojenia SR do aktivít OECD v budúcom období.
Predseda KV  stručne informoval prítomných o postupe, ktorý prijal OMES MZV SR (v spolupráci so SM SR pri OECD a M SR pri ES) po schválení ministrom zahraničných vecí vo veci záväzkov voči OECD v oblasti audiovízie po prijatí zákona     č. 308/2000 Z.z. o vysielaní a retransmisii.
Pohotové zriadenie SM SR pri OECD, jej personálne a technické dobudovanie prispeli k zefektívneniu pôsobenia SR na pôde OECD. 
Prvý stály predstaviteľ SR v hodnosti mimoriadneho a splnomocneného veľvyslanca pri OECD Dušan Bella bol prezidentom SR do svojej funkcie vymenovaný dňa 14. septembra 2001. Poverovacie listiny odovzdal generálnemu tajomníkovi OECD Donaldovi Johnstonovi dňa 17.9.2001.